Koncepció

*az Erzsébetvárosi Pedagógiai-Szakmai Szolgáltató Intézmény (EPSZK) feladatainak 2012. évi feladatainak ellátásáról*

**I. Jogszabályi háttér**

A pedagógiai szakmai szolgáltatásokról a módosítások sorát megélt **1993. évi LXXIX. törvény,** valamint **a 10/1994. (V. 13.) MKM rendelet** szól részletesen. Ez utóbbi kizárólag a pedagógiai-szakmai szolgáltatásokat ellátó intézményekről és a pedagógiai-szakmai szolgáltatásokban való közreműködés feltételeiről rendelkezik. A rendelet a pedagógiai értékelés ellátását, a szaktanácsadást, a pedagógiai tájékoztatást és az igazgatási, pedagógiai szolgáltatás módszereit (példának okáért a pedagógusok továbbképzését) írja le.

**A jelenleg hatályos *1993. évi LXXIX. törvény a közoktatásról* 36. szakasza (2) pontja** a közoktatási intézményekben folytatott **pedagógiai–szakmai szolgáltatásokat definiálja** a következőképpen:

* Pedagógiai értékelés, amely a közoktatási intézményekben végzett oktató-nevelő munka eredményességét hivatott mérni
* Szaktanácsadás, amelynek lényegi feladata a jó pedagógiai gyakorlati módszerek megismertetése és terjesztése
* Pedagógiai tájékoztatás
* Igazgatási, pedagógiai szolgáltatás (minta tantervek készítése, iskolaszerkezeti tanácsadás, stb.)
* Pedagógusok képzésének, továbbképzésének szervezése
* Tanulmányi és tehetséggondozó versenyek szervezése
* Tanuló tájékoztató, tanácsadó szolgálat (diákönkormányzatok segítése, pályaválasztás, stb.)

**A törvény** idézett szakaszának (3) pontja **szerint** pedig **mindezen feladatokat** ***„az igényeknek megfelelően kell szervezni.”***

**II. Az EPSZK feladatainak elláthatósága a helyi igényeknek megfelelően**

**A jogszabályok nem rendelkeznek** arról, hogy a Budapest kerületi **önkormányzatok kötelesek fenntartani pedagógiai-szakmai szolgáltató intézetet**, **amennyiben a feladatok más formában ellátásra kerülnek**. Az utóbbi években – elsősorban a csökkenő finanszírozási lehetőségek miatt – a kerületek sorra szüntették meg a hasonló jellegű intézeteiket és a feladataikat külső szolgáltatók bevonásával, **lényeges költségcsökkentéssel oldják meg**, míg **a szakmai hatékonyság csökkenése nem érzékelhető**.

Figyelembe kell venni mindenképpen, hogy egyes feladatokat (szaktanácsadás, fővárosi versenyek, mérések) már a jelenleg működő rendszerben is *„duplikátumként”* végeznek a helyi szolgáltatók, mivel **a budapesti kerületek fenntartásában lévő közoktatási intézmények esetében a szaktanácsadási feladatok** általános iskolai szinten a Fazekas Mihály Fővárosi Gyakorló Iskolához, míg a középiskolai szaktanácsadás és a fővárosi versenyek szervezése a Mérei Ferenc Fővárosi Pedagógiai és Pályaválasztási Intézethez tartoznak.

**Erzsébetváros esetében** továbbá a **három fenntartott általános- és középiskola nem indokolja egy önálló pedagógiai szakmai szolgáltató intézmény fenntartását**, mégha egy tradicionális központról van is szó. A kerületben (igaz, az óvodai nevelést nem számítva) az általános- és középiskolai feladatok ellátásához jelenleg 234 fő általános iskolai és 11 fő középiskolai pedagógus létszám szükséges, amely mellé egy külön intézményesült szakmai szolgáltató intézet fenntartása még a hagyományosan jóléti államokban, régiókban is kuriózumnak számítana.

A fentiek tükrében az EPSZK megszűntetése indokolt és költséghatékony megoldás a közoktatási intézményekre fordított pénzügyi források ésszerű felhasználása érdekében.

Az **alábbiakban a jogszabályban részletezett feladatok** további **ellátására** (2012. január 1.- december 31.) javasolható **lehetőségek leírása** található:

|  |  |  |
| --- | --- | --- |
| **Jogszabályi feladatok** | **Ellátás módja** | **Költség** |
| Pedagógiai értékelés, amely a közoktatási intézményekben végzett oktató-nevelő munka eredményességét hivatott mérni | *Mivel a mérések és általában a kompetencia-szintek iskolánkénti összehasonlítása éppen ellentétes az országos oktatási koncepcióval, ez a feladat – amennyiben országos mérések lesznek egyáltalán a jövőben – az állami rendszerbe integrálódik.* | Nincsen költség |
| Szaktanácsadás | *A szaktanácsadói tevékenységet az iskolai nevelés-oktatás területén a Fazekas Mihály Gyakorló Isk. illetve a Mérei Ferenc FPPTI látja el térítésmentesen (Lásd: fentebb!)*  *A köznevelési törvény koncepciója alapján ezt a tevékenységet külső szakmai ellenőrök végzik a törvény hatályba lépése után, azaz a pedagógusok tevékenységét és a külső szakmai ellenőrzéseket nevelő-oktató munkát végző alkalmazottak, továbbá kiképzett mentorok, szakértők és szaktanácsadók segítik.* | Nincsen költség |
| Pedagógiai tájékoztatás  és  Igazgatási, pedagógiai szolgáltatás | *Részben intézményvezetői feladat, amely az oktatási ágazatban történő változások követését, összegyűjtését és az intézményekben dolgozók pedagógiai tájékoztatását foglalja magában. Honlap-követéssel, a Fővárosi Pedagógiai Intézet honlapján minden információ megtalálható.*  *Minta-adatbázisok, kiegészítő kiadványok a Fővárosi Pedagógiai Intézetben találhatóak.*  *Konferenciák, módszertani napok szervezése, kiadványok kiadása külső gazdasági szervezet bevonásával szükséges a pedagógiai módszertan fejlesztésére.* | Kb. 10-12m.Ft. |
| Pedagógusok képzésének, továbbképzésének szervezése | *Külső gazdasági szervezet bevonása, amely az önkormányzat, mint megrendelő kiírása alapján szervezi és bonyolítja le a továbbképzéseket.*  *A továbbképzési tematika tervezésébe az intézmények vezetőit be kell vonni, akik meghatározzák a helyi igényeknek megfelelő képzési tartalmat.*  *A szolgáltatások tartalmazzák az intézményvezetőknek, a pedagógusoknak, az óvodai és iskolai nevelőtestületeknek szóló képzéseket egyaránt, csakúgy, mint a nevelési értekezletek rövidebb, tematikus „tréningjeit”.* | Kb. 20-22m.Ft.[[1]](#footnote-1) |
| Tanulmányi és tehetséggondozó versenyek szervezése | *Az intézmények vezetőinek irányítása mellett a szakmai munkaközösségek szervezésében, minden intézmény két-három szaktárgyat kezel, a fővárosi verseny-naptárral összehangolva.*  *Felelőse az az intézményvezető, aki a versenyre kijelölt nevelési-oktatási intézményt irányítja.* | Kb. 1m.Ft., amely a verseny-szervezés dologi költségeit és esetlegesen megbízási jogdíjat foglal magában |
| Tanuló tájékoztató, tanácsadó szolgálat | *A kerületi pályaválasztási tanácsadást a kötelező feladatokat is ellátó Nevelési Tanácsadó kiválóan el tudja végezni.*  *A Fővárosi Pedagógia Szakszolgálat pedig szintén végez pályaválasztási tanácsadást tanulók részére egyénileg és csoportosan is.* | Nincsen költség |

Összegzésképpen mindenképpen **ki kell emelni**, hogy **az iskoláknak** – önkormányzati koordinálás mellett – **nagyobb autonómiát** kellene kapniuk a **versenyek szervezésében**, koordinálásában, a belső **pedagógiai szakmai munka** **mérésében**, értékelésében, valamint a **továbbképzések,** szakmai tréningek tematikájának **meghatározásában**. Az intézmények menedzsmentje nagyobb rálátással bír a helyi igényekre; arra, hogy milyen irányú képzésekre, nevelési értekezletekre van szüksége a tantestületben dolgozóknak. A versenyek esetében pedig egy-egy iskola szaktárgyi munkaközössége kezdeményezésével, a kerületben dolgozó szaktanárok maximális bevonásával szükséges a megmérettetéseket szervezni és azokat a fővárosi és az országos verseny-naptárhoz igazítani.

A fenti feladat-mátrixból hűen kitűnik, hogy **a szakmai szolgáltatás – úgy, hogy a továbbképzéseket[[2]](#footnote-2) a kerület a pedagógusok szakmai munkájának elismeréseként és fejlődésük érdekében finanszírozza – 32m - 35m.Ft**. közötti összegből megoldható. Ez **az EPSZK éves költségvetésének 65 %-a**, így a feladatok átcsoportosításával **közvetlenül 17m. – 20m.Ft. takarítható meg** a kerületi költségvetésből.

Mindezek mellett **a kerületi közoktatási intézmények közvetlenül pályázhatnának és juthatnának pályázati** – hazai illetve európai uniós – **pénzügyi forrásokhoz**, mivel a munka java része – csakúgy, mint az EPSZK vezetőjének 2010 / 2011. tanévi beszámolójából kiderül a TÁMOP 3.1.4.-es azonosító számú projekttel kapcsolatosan – amúgy is az iskolákban zajlik**.**

**A külső pályázati keretek felhasználása** lényegesen **hatékonyabb** lenne, ha maguk az intézmények menedzselhetnék és közvetlenül működésük fejlesztésére fordíthatnák azokat. Ezzel az **önkormányzat is további jelentős összegeket spórolhatna meg közvetve**, hiszen dologi kiadások, egyes bér- és személyjellegű költségek, fejlesztési hozzájárulások takaríthatóak meg a pályázati időszak ideje alatt. Ráadásul az intézmények vezetésének motivációja, a pályázási kedv jelentősen fokozódna ezáltal.

Összegezve: a jövőben tehát közvetlen intézményi irányítással lényegesen hatékonyabb tervezési – szervezési - lebonyolítási lehetőségek rejlenek az uniós projektekben. A pályázati aktivitást fokozva a költségvetési hozzájárulás az intézmények fenntartásához csökkenthető.

**III. A pedagógiai szakmai szolgáltatások ellátása külső szolgáltatókkal**

A pedagógiai szakmai szolgáltatások ellátása az **intézményrendszer hatékony és professzionális bevonásával**, valamint **a továbbképzések, a tájékoztatási és a módszertani elemek külső gazdasági egységeknek való kiszervezésével** jelentős **financiális megtakarítást jelent Erzsébetváros Önkormányzatának** számára. A pénzügyi vonzat mellett azonban meg kell vizsgálni az EPSZK megszűntetésének – „*nem kizárólagosan forintosítható”* - előnyeit és hátrányait is, valamint a kockázatok felmérését szintén el kell végezni.

**Az EPSZK megszűntetésének és külső szolgáltató(k) bevonásának előnyei**:

|  |  |
| --- | --- |
| **Előnyök** | **Előnyök mértéke**  **Magyarázat** |
| Határozott időre köthető szerződés  (2012. évre) | Nagy  A köznevelési törvény koncepciója szerint az állami szerepvállalás a pedagógiai szakmai szolgáltatásban növekszik, így a kerületi szakmai szolgáltatók szerepe megszűnik.  A szerződés megszűnésével a szolgáltató(k) nem léphetnek fel követeléssel. |
| Versenyeztethető szolgáltatók | Nagy  A külső szolgáltatást végző(k) meghívásos pályázaton versenyeztethetőek. Ez biztosítja a megfelelő minőség biztosítását és garanciáját, valamint a piaci árak megfelelő biztosítását.  Csak megfelelő referenciával, minimum 3 éve oktatással foglalkozó gazdasági társaság hívható meg a tárgyalásokra. |
| Célzott, jogszabályi feladatokra koncentrál | Nagy  A jogszabályoknak megfelelő feladatok ellátását célozza kizárólag. |
| Költséghatékonyság | Nagy  17-20m.Ft. megtakarítást eredményez a költségvetésben. |
| Nem helyi illetőségű a szaktanácsadói tevékenység | Közepes Szélesebb körű kitekintést és viszonyítási alapot nyújt a szakmai munka áttekintéséhez, a pedagógiai munka összehasonlíthatósága segíti a szakmai tanácsadást. |
| A közoktatási intézmények szerepe erősödik a szervezési-tervezési folyamatba | Közepes  Ez határozottan nagyobb motivációt eredményez a feladatok megoldásában, a versenyek szervezésében, és optimálisan kihasználja az intézmény-rendszerben rejlő értékeket. |
| Az intézményi pályázatokban közvetlen intézményi részvétel biztosítása | Közepes  Az intézmények szívesebben, lelkesebben vesznek részt az általuk tervezett és menedzselt projektekben, valamit a pályázási kedv is jelentősen növekszik.  Emellett költséget takaríthat meg az önkormányzatnak |

**Az EPSZK megszűntetésének és külső szolgáltató(k) bevonásának hátrányai:**

|  |  |  |
| --- | --- | --- |
| **Hátrányok** | **Kockázat mértéke** | **Kockázat kezelési lehetősége** |
| Kerületi kötődés, hagyományok  elveszítése | Közepes  Az intézet a helyi viszonyok ismeretében végzi a tevékenységét, egy tradicionális központ szerepét tölti be. | A szolgáltatók kiválasztása körültekintően, a megfelelő szakmai színvonal hiteles igazolásával történhet meg.  Elvárás a szakmai szolgáltatókkal szemben, hogy Erzsébetváros értékrendjének megfelelően végezzék el a feladataikat, és személyes kapcsolatot építsenek ki a helyi intézmények menedzsmentjével. |
| Nem jogszabályi, önként vállalt feladatok elhanyagolása | Gyenge  Pályázati tevékenységeket, egyéb nem jogszabályban rögzített feladatokat vállal fel az EPSZK. | Az intézmények érdekeltté tétele a pályázatokban, amelyek fejlesztési forrásokat biztosítanak számukra. A projektek olyan feladatok ellátására is lehetőséget biztosítanak, amelyek szükségesek, de nem jogszabályi keretek között rögzítettek. |

**IV. Összefoglalás**

Mindent egybevetve az Erzsébetvárosi Pedagógiai-Szakmai Szolgáltató Intézmény (EPSZK) megszűntetése és feladatainak átszervezése jelentős megtakarítást eredményez a VII. kerületi önkormányzat számára. A feladatok részben a már meglévő intézményrendszer optimális kihasználásával, részben pedig egyes feladatok külső szolgáltatók számára való kiszervezéssel maximálisan megoldhatóak. A célzottan jogszabályi kötelezettségekre koncentráló szakmai szolgáltatás elveszíti ugyan helyi kötődését, de éppen a szélesebb perspektíva ad hiteles támpontot arról, hogy hol tart Erzsébetvárosban a pedagógusok, a szakmát képviselők professzionális színvonala.

Mindezek mellett költséghatékonyan szervezhető meg a szolgáltatás, amely a jelen koncepció figyelembevételével erőteljesebb részt vállal a pedagógiai továbbképzések biztosításában, ezzel is erősítve a pedagógusok helyi kötődését és biztosítva kerületi kötődését.

Természetesen, a szolgáltatások biztosítása csak megfelelő garanciákkal és referenciákkal rendelkező gazdasági szervezet részéről lehet megfelelő színvonalú, így meghívásos pályáztatás keretében két pályázatot kell meghirdetni; az elsőt a továbbképzések megszervezésére és lebonyolítására, a másodikat pedig szakmai rendezvények megszervezésére, kiadványok biztosítására.

Kelt: Budapest, 2011. október ……

1. Az összes megrendelt képzés ingyenesen vehető igénybe a kerületi fenntartású közoktatási intézményben dolgozók számára, így a továbbképzési kötelezettség finanszírozása nem a résztvevőket terheli. [↑](#footnote-ref-1)
2. A továbbképzési finanszírozás annak tükrében még markánsabb jelentőséget hordoz, hogy az idei 10.500Ft.-os pedagógus továbbképzési normatíva a tervezetek szerint 2012-ben 6.400Ft.-ra csökken. [↑](#footnote-ref-2)